UPDATE Conducerea Spitalului Colentina a reacţionat şi a precizat că îşi exprimă „totala surprindere” faţă de declaraţiile neurochirurgilor. Oficialii din spital dau vina chiar pe medici pentru lipsa de materiale consumabile. Potrivit conducerii spitalului, au fost făcute mai multe concursuri de angajare pentru posturi de medici şi asistenţi pe secţia de Neurochirurgie, secţie de pe care nu a plecat niciun cadru medical.

Cu privire la program, managementul arată că el a fost instituit de fostul manager şi că nimeni nu a cerut modificarea lui. Referitor la lipsa de medicamente, conducerea unităţii sanitare spune că au fost sincope doar cu privire la două produse şi în ambele cazuri a fost fie vina producătorului, fie vina distribuitorilor. „Referatele de necesitate întocmite de către personalul din Secţia Neurochirurgie nu au respectat prevederile legale” şi „nu au specificaţiile tehnice necesare achiziţiei”, se arată în comunicatul de presă.

Ministerul Sănătăţii: „E păcat că se destramă o astfel de echipă” Potrivit medicului Cristian Grasu, secretar de stat în Ministerul Sănătăţii, în cazul Spitalului Colentina, aflat în subordinea Primăriei Capitalei, Ministerul nu poate face mare lucru. „E mare păcat că pierdem un loc în care se făcea neurochirurgie de performanţă. Am spus şi la precedenta dezbatere care a avut loc la Spitalul Colentina: << aveţi o secţie importantă, care dă rezultate, păstraţi-o >>. Din păcate, nu prea putem face nimic dar vom discuta să vedem dacă putem interveni într-un fel sau altul. Ministerul Sănătăţii trasează nişte linii directoare, dar în cazul spitalelor ce ţin de autorităţile locale, acestea din urmă decid”, a declarat, pentru „Adevărul”, secretarul de stat. „Aceşti doi neurochirurgi au făcut prima operaţie pe creier cu pacientul treaz în timpul intervenţiei. E păcat să se destrame o astfel de echipă. Ar fi fost bine să nu se ajungă aici”, a completat medicul Cristian Grasu. Motivele demisiei

În demisia înaintată conducerii spitalului, medicul Dorin Bică spune că, alaturi de colegii săi, a venit în 2014 în Spitalul Clinic Colentina, captivat de o propunere la care nu visase, aceea de a înfiinţa o secţie de neurochirurgie la cel mai înalt nivel, capabilă să realizeze intervenţii pe creier în manieră minim invazivă.

„Ar fi fost singurul serviciu de acest fel dintr-un spital public şi printre puţinele din lume. Am acceptat provocarea, având la bază o temeinică pregătire la cele mai prestigioase centre din Franţa”, a completat medicul, precizând că de la primele discuţii şi până la primul pacient operat au trecut doar opt luni.

Potrivit acestuia, lucrurile au evoluat peste aşteptări în 2016, când au fost realizate peste 300 de operaţii minim invazive, anul 2017 fiind unul în care urma să se dea în folosinţă a doua sală de operaţii pentru neurochirurgie, odată cu venirea a alţi doi medici din străinătate.

Hărţuiţi şi cu programul operator restricţionat

Şi colegul său, medicul Ionuţ Gobej, a demisionat din funcţie, arătând că în ultimele opt luni, Secţia de Neurochirurgie a refuzat 60 de pacienţi din cauza lipsei de personal, consumabile şi medicamente şi a programului operator restricţionat.

„Inexplicabil ne-am trezit pe o turnantă care a durat tot opt luni, dar în sens invers, spre distrugerea acestei secţii, dar şi a terapiei intensive. Am făcut tot posibilul pentru a păstra ceea ce s-a realizat, am scris munţi de referate şi memorii, ne-am exprimat public inclusiv în conferinţă de presă, ne-am adresat instituţional la toate nivelurile ierarhice, dar fără vreun rezultat. Astăzi, activitatea în Secţia de Neurochirurgie a Spitalului Colentina este un act de uzură extraordinară şi am ajuns în situaţia de a refuza peste 60 de pacienţi cu tumori cerebrale complexe în condiţiile în care în anul 2017 era prevăzut să operăm peste 600”, a scris Gobej.

Acesta mai precizează că personalul medical din secţiile de Neurochirurgie şi ATI a fost în permanenţă hărţuit.

„Astăzi, fiecare neurochirurg poate opera o dată sau de două ori pe săptămână, până la orele 15,00, operaţii a căror complexitate este mică sau cel mult medie. Rezistenţa mea în spital începe să fie echivalentă cu oferirea unui act medical sub standard şi nu îmi pot asuma această responsabilitate. În aceste condiţii, prezenţa mea în Spitalul Clinic Colentina nu se mai justifică, termenii în baza cărora am venit în acest spital fiind modificaţi radical”, a conchis Gobej.

Chemaţi în comisia de disciplină